《瑟调曲四首寿陈天游府尹 其四》
明代·黄佐

天阍洞开何嵯峨，太仪发轫升紫霞。麟车翩翩鸣凤珂，仙之人兮纷如麻。

俯望南极行且歌，彤狐瑞彩映若华。九阳晞目炯不遐，注我锦席生黄芽。

千年桃实如枣瓜，荐以云液朱颜酡。琅璈柯笛参灵鼍，岁岁年年仙赏多。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。